Bekunsi pengerindu dalam musik, lagu
ENTI kitai merati, musik tu seiti utai ba dunya ti berupai mudah ngaul sereta nyerakup semua mensia ari beribu bengkah raban bansa di serata dunya. Iya tau dikumbai kitai tali pengikat ti teguh ulih nanchang bala orang ti bekunsi pengerindu dalam lagu engau musik. Reti nya pengerindu ninga sereta bemain musik endang besai kuasa ulih ngaul, nanchang sereta ngempung semua mensia. Baka lumba enggau main, musik mudah nyadi jematan kena mensia sedunya begusung ngagai dunya pangan diri. Tau dikumbai musik nya meraka entara menua, enda ngira iya meraka tasik besai tauka niki bukit tinggi. Iya ngaul semua mensia enda ngira bansa, menua, chura kulit, adat, penempa, pengaya, penyuntuk sereta semua utai bukai. MAI PENGELIKUN Musik tau mai pengelikun, penyerakup enggau pengerindu sereta utai bukai ti manah dalam pengidup semua mensia. Orang ti sama rinduka musik ti sebaka, sama rindu bemain sereta nyadaka lagu enggau nebah musik ti sebaka endang jampat ulih bekelala sereta bepangan enggau diri sama diri taja pan umur jauh takah enggau pangan tauka chura kulit enda sebaka sereta jaku ti jauh nyelaie ari pangan diri. Sida tu mudah sereta jampat ngaul pangan nyadi bakih tauka kaban laban ti sebaka pengerindu dalam musik. Enda ngira nuan ari menua tasik – diatu mudah ulih bekelala laban mayuh ruai social di Internet – tauka di Malaysia empu, nuan sigi mudah deka nangkirka pemesai serangkung pukat social diri, ngena pengerindu dalam musik. Ambika banding kitai di Malaysia, jarang enda nemu nama Datuk Awie ari raban music Wings kelimpah ti mega suah enggau melakun ba wayang cherita Melayu. Bakanya mega kitai jarang enda nemu sapa Datuk Siti Nurhaliza, seiku penanyi indu ti chukup bajik sereta tebilang – penulis kala interbiu iya dalam taun 1999 di Bandar Seri Begawan, Brunei maya umur iya baru manggai 19 taun – sereta mayuh pelakun enggau penanyi  bukai di Malaysia ti udah chukup tegut nyadi tali pengikat bala ti sama bekunsi pengerinduka sida. Dulu ari tu dalam taun 60an enggau 70an kelia, nama Frankie Cheah (lagu English) engau Wong Cheng Yen ari Singapura endang sama tebilang dikerindu orang ti rinduka lagi English enggau Mandarin. Penanyi maya nya agi biak endang rinduka lagu Huang Tse She Nang Wei Wei, Sui Lai Chin Waa enggau sekeda lagu bukai ari Huang Qing Yuan laban belajar ari bala nembiak sekula Cina. Nya meh pun kami sebuat bekelala, beserakup enggau pangan diri. Lagu Wong meh nyadi tali pengikat kaul kami sebuat. Lalu bakanya mega lagu Frankie Cheah baka Cherly Moana Marie, Our Last Song Together enggau Wonderful Dream ti endang tebilang sama dikunsi pengerindu ulih bala kami sebuat ti sama sekula begulai nyengkaum nyentukka masuk universiti.   Bakanya mega bala ti sama rinduka lagu Indonesia ari Ernie Djohan, Broery Marantika, Titiek Sandhora enggau penanyi baru baka penanyi dangdut Mega Z, Inul, Cita Citata sereta sida bukai. Semua musik nya nyadi pengaul semua raban bansa, tuai enggau biak. SAMA DIKAUL, BEKUNSI PENGERINDU Enggi kitai Iban empu, kitai endang sama bekunsi pengerinduka mayuh penanyi kitai empu, tuai enggau biak. Bala sida ke tuai agi endang agi mengkang dikaul pengerinduka penanyi veteran baka Antonio Djawi, Christopher Kelly, Datin Senorita Linang, Esther Bayang, Christopher Kerry Landung, Inu Balan enggau mayuh agi penanyi lama. Pia mega bala ke dudi agi, endang sama rindu lalu dikaul ulih lagu ari penanyi tebilang baka Andrewson Ngalai, Johnny Aman, Linda, Angela Lata Jua, Winnie Albert, Jennifer Jack enggau Stella Philip. Sida ti biak agi endang diikat pengagitka lagu ari penanyi baru agi baka Leezwita, Esner Nalla, Gabriel Fairoz Luis, Ranee Pat, Florence Glo enggau mayuh penanyi bukai baru diatu.   Ba renggat entarabansa, endang mayuh penanyi ti chukup tebilang sereta udah berupai besai kuasa ngaul semua bansa di dunya. Ukai mina ngena lagu English tang bisi mega lagu Indonesia, lagu Mandarin, Cantonese, Hindustani enggau lagu Jipun munyi sekeda ti udah disebut aku tadi. Tang nadai ngeluie ari pemesai kerekai musik enggau lagu niang Raja Rock and Roll Elvis Aaron Presley ti disebut mudah ngena nama Elvis aja.  Elvis meh penanyi ti pemadu dikerinduka mensia mayuh sedunya tu. Taja udah lama midang, iya nya kena 16 Ogos 1977 suba, lagu iya mengkang ditebah sereta dibai tauka disada ba mua bala mayuh ulih bala penunda iya, Elvis Tribute Artiste (ETA) ti enda kurang ari 300,000 iku ba serata dunya diatu bebanding enggau mina bisi 2,000 iku maya iya parai dalam taun 1977 suba. Cherita pasal pemesai kuasa musik Elvis tu meh siti ari legacy (utai tinggal) pemadu besai ba dunya. Iya ukai mina naka musik enggau lagu aja, tang tau meh iya dikumbai siti lanting pesaka dunya ti dikunsi bejuta-juta mensia, ukai mina di menua asal Elvis, iya nya di Amerika Sarikat tang di serata dunya, nyengkaum ba teluk kampung Pulau Borneo kitai tu. Bala sida ibu, sida aya di rumah panjai enda ngelala sapa Elvis tang udah sida meda seiku dua penunda Elvis belagu merindang sida nya baru sida nemu sapa iya. Sida mega lalu rindu meda ngepan bala ETA lalu ngaul iya nyadi pangan sida. Tu meh kuasa musik enggau lagu Elvis. Di menua Thailand, Pilipin (The Philippines), Jipun enggau Korea Selatan endang mayuh ETA nyengkaum sida ti beridup belagu lagu Elvis ba kelab malam, ba endur orang makai tauka ba sebarang alai endur bukai. Nya alai enti maya hari ngintu pengada Elvis kena 8 Januari enggau hari ngingat pemati iya kena 16  Ogos ninting taun, dia kitai bisi meda mayuh bala mensia, indu lelaki enggau anak mit ngena ngepan Elvis ngujungka legacy iya terus idup kering. Di menua Bumi Kenyalang tu mayuh ga ETA ti mengkang regas merindang taja pan tujuh iku bala sida tu udah midang bepun ari niang Reynolds Gregory (2010); niang Alex Ting (2013) ari Miri;  niang John Sia (2016) ari Sibu; niang Dato Jimmy Adit (2020); niang Eskandar Eyaw (April 2021); niang Albert Blassan (31 Julai 2021) enggau niang Ges Barundang @ Elges (25 September 2021). Laban ti sama rindu ka Elvis, nya alai bala raban ETA di Sarawak mega semampai bisi bekunsi pengerindu merindang enggau bala di Semenanjung sereta mega di Sabah taja pan di Sabah mina Chris Gomez (Elvis Sabah) ti regas. Sida ari Semenanjung ti kala begulai merindang enggau bala ETA ari Sarawak nya baka Eddie Francis (Elvis Malaya 1959, Elvis Malaysia 1976); Frankie Fong (KL Elvis), Paul Lee (Elvis Penang), Sunny Tai @ Elsunny (Selangor Elvis) enggau Elvis Jo. Nyadi kaul mensia serata dunya ngena musik ukai mina ba musik enggau lagu Elvis aja. Kebuah pia, laban bisi bejuta-juta mega mensia sedunya bekelala sereta bekaul enggau pangan diri ngena musik sida The Beatles, The Rolling Stones, Sir Cliff Richard, Sir David Dwight @ Elton John, Sir Tom Jones, Engelbert Humperdinck, Michael Jackson, Jimi Hendrix, Bob Marley, Celline Dion, Whitney Huston, Agnes Chen, Michael Learns to Rock (MLTR), Bee Gees, Hollies, Bad Company, Led Zeppelin, Grand Funk Rail Road, Black Sabbath, Scorpion, Credence Clear Water Revival (CCR), Deep Purple enggau mayuh agi raban musik tauka penanyi bukai. Oleh TELESA EMPERAN 
See author's posts
